# Alekszej Ivanovics Szudajev

### A Wikipédiából, a szabad lexikonból.

Alekszej Ivanovics Szudajev
Született:
1912. augusztus 23. Alatir
Meghalt:
1946. augusztus 17.(33 évesen) Moszkva

Alekszej Ivanovics Szudajev (oroszul: Алексей Иванович Судаев) (Alatir, 1912. augusztus 23. – Moszkva, 1946. augusztus 17.) szovjet fegyvertervező.

1912. augusztus 12-én született a Szimbirszki kormányzóság (ma: Csuvas Köztársaság) Alatir városában. 1929-ben fejezte be a szakmunkásképző iskolát, majd esztergályosként kezdett dolgozni. 1932-ben elvégezte a Gorkiji Építőipari Technikumot, és a "Szojuztranszsztroj" építőipari vállalat Urali területen[1] lévő egyik egységénél kezdett el technikusként dolgozni.

1934-ben behívták a Munkás-Paraszt Vörös Hadseregbe, ahol egy vasúti egységnél szolgált. Már ekkor élénk érdeklődést mutatott a lőfegyverek iránt. Katonai szolgálata után, 1936-ban beiratkozott a Gorkiji Ipari Főiskolára [2], ahol 1938-ban végzett. Az egyetem után a Dzserzsinszkij Tüzér Akadémia lőfegyver műszaki iskolájában tanult. Az akadémián – német nyelven megvédett – diplomamunkája egy 7,62 mm-es golyószóró terve volt. Tanulmányai után 3. osztályú mérnök tiszti minősítést kapott, majd a Vörös Hadsereg Tüzér Főcsoportfőnöksége lőfegyverekkel foglalkozó tudományos-kísérleti lőterére (NIPSZVO) vezényelték, ahol konstruktőri munkát végzett. Első nagyobb munkája egy légvédelmi löveg volt.

1942-ben egy könnyű géppisztolyra kiírt pályázatra tervezte meg legismertebb fegyverét, a PPSZ–42-t. A PPS-nél könnyebb, olcsóbban és egyszerűbben gyártható, rendkívül egyszerű szerkezetű géppisztolyt a harcjárművek kezelőszemélyzetei, deszant csapatok és a partizánok alkalmazták. 1943-ban - a németek által körülzárt Leningrádban - kisebb átalakításokat végzett a géppisztolyon, ezt követően PPSZ–43 (ППС – Пистолет-пулемёт Судаева) típusjelzéssel gyártották, először Leningrádban.

A háború utolsó éveiben újabb géppisztolyok tervein dolgozott. Ezek közül legígéretesebb az 1944-ben már lőtéri próbákra került ASZ–44 (АС – Aвтомат Судаева) gépkarabély volt, amely gázelvezetéses rendszerű, gázdugattyúval működtetett fegyver volt. Működési elve a későbbi Kalasnyikov gépkarabélyéra hasonlított. Szudajev korai halála miatt azonban ez a fegyver nem került gyártásba, de Mihail Kalasnyikov az AK–47 terveit – a német StG44 mellett – lényegében Szudajev gépkarabélyára alapozta.

Munkásságáért Szudajev Állami Díjat és Lenin-rendet is kapott.

Szudajev 1946. augusztus 17-én, hat nappal 34. születésnapja előtt – a leningrádi blokád idején szerzett betegségek szövődményei következtében – hunyt el Moszkvában, a Kreml kórházában. Sírja a Novogyevicsi temetőben található.

## [szerkesztés] Jegyzetek

1. ^ Ma: Cseljabinszki terület
2. ^ Ma: Nyizsnij Novgorodi Állami Műszaki Egyetem (http://www.nntu.ru)

A lap eredeti címe "http://hu.wikipedia.org../../../a/l/e/Alekszej_Ivanovics_Szudajev_c18d.html"

Kategória: Fegyvertervezők

##### Views

- Szócikk
- Vitalap
- Aktuális változat

##### Keresés

##### Más nyelveken

- English
- Deutsch
- Français
- Русский